text: 6 de maig de 2015 10 de gener de 2019
  Fet a mà i a màquina
  Al punt de la mitjanit, comença la campanya electoral. La primera de Junts per Tiana. Tradicionalment és l'enganxada simbòlica. Aquell moment en què per primer cop es deixa veure el cartell que demana el vot.
  Junts per Tiana enganxarà el primer cartell al fanal que hi ha a tocar de la masia de can Matas. És un dels que ens ha tocat en el repartiment que vam fer amb la resta de partits. Al punt de les dotze de la nit, ens enfilarem a l'escala i penjarem un dels cartells. Hi serà l'Isaac Salvatierra, cap de llista, i en Jordi Santamaria, dissenyador de la imatge corporativa de JUNTS i creatiu de la campanya.
  Per JUNTS serà una enganxada feta a mà per tota la candidatura i diversos col·laboradors que han fet una feina feixuga en un temps record. Aquesta nit, a les 00h quatre equips sortiran simultàniament de diversos punts del poble per enganxar el centenar de cartells i les cinc pancartes que tenim. Ens ajuden pares, gendres, cunyats i amics, i alguns veïns també que han deixat terrasses i aparcaments per assecar i guardar tot el material.
  100 cartells i 5 pancartes
  La campanya electoral de JUNTS està dissenyada amb dos tipus de cartell diferents. Un dels quals ja heu pogut veure en el díptic que està arribant avui a totes les cases. Són fotografies de l'Oriol Casanovas.
  Les pancartes s'han fet diferents. Fixeu-vos hi bé. Algunes d'elles porten les il·lustracions d'en Mario Tarragó que donen vida a l'eslògan de campanya: Un poble més transparent, més viu i més verd.
  El cap de setmana del 16 i 17 de maig començareu a rebre el programa a casa. Però ja el podeu consultar al nostre web. La programació i preparació de la pàgina web per penjar tot el programa l'hem deixat en mans de l'Andrés Ortiz.
  Els eixos bàsics també es poden conèixer amb el vídeo de campanya que ens ha fet en Guillem Cuní.
  Estem preparats. I ho farem JUNTS
  [flickr_set id="72157652587089372″]
  3 de maig de 2015 14 de gener de 2019
  Hem de recuperar el debat de les idees i deixar-nos de sectarisme. El segrest de la política per la política. Més propostes i menys mofes i atacs buits cap als altres partits.
  Us recomano l'article que publica avui l'Ignasi Aragay, director adjunt de l'ARA.
  Vam fer una pluja d'idees per buscar un nom i va sortir Junts. El nom ens agradava perquè representa just el que volem. Escurçar distàncies entre totes les Tianes i treballar entre tots per fer un poble millor.
  Us avanço un fragment del nostre programa electoral:
  Volem un Ajuntament més obert al poble. Fer de la llei de la transparència un punt de partida, un canvi cultural en la relació del ciutadà amb el seu ajuntament. Volem un govern dialogant. Amb sentit comú. Que escolti els veïns i que arribi a grans acords amb l'oposició. Sense guerres partidistes interessades, buides, de la vella política en descomposició. […] Volem dibuixar el poble del futur, modern i avançat. I per això calen grans acords entre tots.
  La llista electoral és un reflex d'això. Tenim visions i procedències prou semblants i prou diferents com per formar un equip divers, transversal, amb capacitat d'escoltar la gent, de dialogar amb els partits. D'arribar a grans acords i de prendre grans decisions.
  Durant la presentació a la Sala Albéniz vaig convidar els assistents a comptar quantes Tianes hi veien representades a la llista.
  El poble educador, el poble que lluita per la igualtat d'oportunitats, la Tiana de l'esforç i la recompensa, l'excel·lència, el talent… La Tiana que s'il·lusiona, la Tiana emprenedora, la Tiana amb valors, la Tiana que no discrimina, la Tiana dels joves, la Tiana activa de les entitats, de la Vila d'Art i Cultura.
  Junts neix impulsat per les ganes de canvi de molts veïns, que ens demanen que ens mobilitzem. La plataforma Km.0, el punt de partida per repensar Tiana, beu de molts llocs. El manifest de Km.0, signat inicialment amb gent de la CUP, ens va marcar el full de ruta. La Gemma, la Cris, la Rosa i la Mariona són membres de la plataforma La Tiana del Segle XXI. La Marina, la Gemma i jo de l'Observatori Ciutadà Municipal (OCM) –tot i que ho hem deixat ara per incompatibilitat. El Carles i el Toni vénen de les ampes de l'escola Lola Anglada i l'institut Tiana. El Cesc ha estat implicat al moviment 15-M. L'Andrés pertany al Partit Pirata. Junts recull la il·lusió dels nous i l'experiència dels que ja han governat, com és el cas d'en Ferran, actual regidor de Gent pel Progrés. La gran majoria hem estat implicats al moviment associatiu del poble de fa anys. Ho deia en el post anterior: el compromís cívic es demostra de moltes maneres. Com diu l'Ignasi Aragay, "la política, entesa com l'organització del bé comú, l'hem de fer tots, ha de ser una tasca col·lectiva". Així és com entenem nosaltres la política.